SKRIFTLIG FORESPØRGSEL E-3213/02

af Margrietus van den Berg (PSE) til Kommissionen

(12. november 2002)

Om: Europæisk adfærdskodeks for støtte med sigte på at undgå illoyal konkurrence

På et virksomhedsbesøg den 19. oktober 2002 på Sanmine-SCI, en computervirksomhed i Heerenveen i provinsen Friesland, som blev startet omkring 2000 og lukker ved udgangen af dette år (hvilket koster 260 arbejdspladser), blev det klart, at denne virksomhed også havde modtaget EU-støtte. Store mærkenavnes oprettelse af konstruktioner som Sanmina-SCI sker i en globaliserende økonomi for målrettet at kunne lukke afdelinger ofte på det billigste sted uden at belaste mærkenavnet. Koncerner som Hewlett-Packard og Philips gør dette regelmæssigt. Ofte er der tale om en produktionsenhed, der er centreret omkring én kunde, uden egen F & U-afdeling, hvilket gør den meget sårbar.

Det er et spørgsmål, om ikke OECD's adfærdskodeks bør indgå som del af kontrakten, når multinationale koncerner modtager direkte eller indirekte EU-støtte eller anden offentlig støtte. Det er navnlig et spørgsmål, om dette ikke specifikt bør gælde for multinationale moderselskaber med kendte mærkenavne, der anvender underleverandører som SCI.

I Nederlandene har medlem af Andetkammeret, Jacques Tichelaar, stillet forespørgsler om SCI, og har modtaget det svar, at der er beredvillighed til at udarbejde en kodeks, der svarer til OECD's, i forbindelse med ydelse af EU-støtte. På grundlag af virksomhedsbesøget og samtaler med bestyrelse og ledelse må det konkluderes, at dette, med henblik på at undgå illoyal konkurrence og et rat race', ikke blot bør være en nederlandsk kodeks, men en kodeks for hele EU. Kommissionen tilstræber en god ligevægt mellem et frit og et fair marked med bevarelse af den sociale beskyttelse i Europa. Det må derfor undgås, at arbejdstagere blot kasseres, når der ikke længere er brug for dem.

1. Er Kommissionen rede til at udarbejde en sådan kodeks i samarbejde med medlemsstaterne og de multinationale koncerner, der har sæde i eller anvender underleverandører i Europa?

2. Er det ikke et af nøglepunkterne for socialt ansvarlige virksomheder i forbindelse med en forventet ændring i efterspørgslen at søge efter alternative produkter eller aftagere og om nødvendigt at foretage investeringer heri?

Svar afgivet på Kommissionens vegne af Anna Diamantopoulou

(14. januar 2003)

Kommissionen kan bekræfte, at Den Europæiske Socialfond (ESF) i programmeringsperioden 1994-1999 bidrog til finansieringen af beskæftigelsesstøtte for arbejdstagere i Sanmina-SCI, og at Den Europæiske Fond for Regionaludvikling (EFRU) støttede udviklingen af IBF Heerenveen erhvervspark under det regionale udviklingsprogram Friesland Objective 5b. Virksomheden Sanmina-SCI befandt sig i denne erhvervspark.

Retningslinjerne for multinationale virksomheder udarbejdet af Organisationen for Økonomisk Samarbejde og Udvikling (OECD) omfatter frivillige principper og normer for virksomhedernes ansvarlige adfærd på en række forskellige områder som f.eks. beskæftigelse og forholdet mellem arbejdsgivere og arbejdstagere, menneskerettigheder, miljø, information, konkurrence, beskatning samt videnskab og teknologi. Målet med kapitlet om beskæftigelse og forholdet mellem arbejdsgivere og arbejdstagere er forudgående varsling og dialog før lukning af en virksomhed. De nationale kontaktpunkter, som er oprettet i alle de lande, som har tilsluttet sig OECD's erklæring om internationale investeringer, herunder alle medlemsstaterne, kan hjælpe og mægle på vegne af alle interesserede parter i forbindelse med denne proces. Kommissionen har derfor ikke til hensigt at udarbejde en kodeks som supplement til OECD's retningslinjer.

Kommissionen vedtog dog for nylig en meddelelse om virksomhedernes sociale ansvar(1) efter en omfattende høringsproces. I den forbindelse besluttede den at oprette et forum for en række forskellige interessenter med henblik på at samle ledende europæiske repræsentanter for organisationer, som repræsenterer arbejdsgivere, arbejdstagere, civilsamfundet og forbrugerne, for at styrke gennemsigtigheden, støtte konvergensen af og undersøge muligheden for at oprette fælles vejledende principper for praksis og instrumenter vedrørende virksomhedernes sociale ansvar under hensyntagen til eksisterende fællesskabsinitiativer og lovgivning samt internationalt vedtagne instrumenter, herunder OECD's retningslinjer, som der er henvist til ovenfor.

Sluttelig skal det bemærkes, at en række af Fællesskabets direktiver inden for information og høring af arbejdstagerne kan finde anvendelse i en situation, som den det ærede medlem nævner: Fællesskabets direktiv om kollektive afskedigelser(2), overførsel af virksomheder(3), europæiske samarbejdsudvalg(4) og information og høring(5).

Ud over de ovennævnte foranstaltninger iværksatte Kommissionen i januar 2002 en høring af arbejdsmarkedets parter på europæisk plan vedrørende muligheden for at fastlægge og udvikle et sæt

grundlæggende principper gældende for omstrukturering af selskaber. Kommissionen hilser det velkommen, at arbejdsmarkedets parter for nylig besluttede at lade deres flerårige arbejdsprogram for 2003-2005 omfatte opfølgning på dette vigtige emne.

(1) KOM(2002) 347 endelig udg.

(2) Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser. (Dette direktiv konsoliderer direktiv 75/129/EØF og 92/56/EØF), EFT L 225 af 12.8.1998.

(3) Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter, EFT L 82 af 22.3.2001.

(4) Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne, EFT L 254 af 30.9.1994.

(5) Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab Europa-Parlamentets, Rådets og Kommissionens fælles erklæring om arbejdstagerrepræsentation, EFT L 80 af 23.3.2002.